b'\n_START_ARTICLE_\nKirgisistans flag\n_START_PARAGRAPH_\nKirgisistans flag best\xc3\xa5r af et r\xc3\xb8dt felt med en gul sol i midten, med 40 str\xc3\xa5ler som repr\xc3\xa6senterer de 40 kirgisiske stammer. I solens centrum bliver en r\xc3\xb8d ring krydset af to s\xc3\xa6t med tre streger, en stiliseret fremstilling af taget i en traditionel kirgisisk jurt. Dette skal b\xc3\xa5de symbolisere forf\xc3\xa6drenes traditionelle hjem og st\xc3\xa5 som et symbol for universet. Den r\xc3\xb8de farve symboliserer mod og frygtl\xc3\xb8shed. Solens gule farve st\xc3\xa5r for fred og velstand._NEWLINE_Flaget blev vedtaget under nationalforsamlingen Jogorku Keneshs 8. seson 3. marts 1992 og blev officielt taget i brug to dage senere._NEWLINE_Kirgisistans flag er tegnet af E. Aidarbekov, B. Jaichibekov, S. Iptarov, J. Mataev og M. Sydykov.\n_START_SECTION_\nSovjetrepublikken Kirgisistans flag\n_START_PARAGRAPH_\nI tiden hvor Kirgisistan var en del af Sovjetunionen havde landet forskellige flag med sovjet-kommunistisk symbolik. Det f\xc3\xb8rste af disse var r\xc3\xb8dt med republikkens navn p\xc3\xa5skrevet i gult. I 1953 fik Sovjetrepublikken Kirgisistan nyt flag. Det var r\xc3\xb8dt, men uden inskription. I stedet blev flaget baseret p\xc3\xa5 Sovjetunionens r\xc3\xb8de flag med hammer, segl og stjerne i kantonen. Derudover havde det vandrette striber i bl\xc3\xa5t, hvit og bl\xc3\xa5t gennem midten af flagdugen. De andre sovjetrepublikker havde flag efter samme model, med et eget m\xc3\xb8nster, der var s\xc3\xa6regent for hver enkelt sovjetrepublik.'